Politi og ammunitionsryddere blev kaldt til fredelig villavej i Assens ved Mariager. Men efterforskningen har vist, at der var tale om en falsk bombetrussel.

Nordjyllands Politi har oplyst, at der var tale om en falsk bombetrussel mod borgere i Assens. Det er derfor sikkert at befinde sig i området omkring Assens, men politiet fortsætter efterforskningen.

Sydsjællands og Lolland-Falsters Politi har nu anholdt en 29-årig mand fra Østfalster i sagen. Han er sigtet for at have fremsat bombetrusler mod en bil i Herlev og en bil i Mariager. Han erkender de faktiske omstændigheder.

Den anholdte har i forvejen en dom om behandling, og vil nu blive anbragt på en sikret institution.

Der var tale om en falsk bombetrussel rettet mod en borger i Assens. Undersøgelser på stedet afsluttet. Ingen fare på færde - men vi fortsætter efterforskningen. #politidk — Nordjyllands Politi (@NjylPoliti) March 31, 2020

Nordjyllands politi og Forsvarets Ammunitionsrydningstjeneste var ellers til stede i Assens ved Mariager. De havde fået en anmeldelse om 'mistænkeligt forhold', og efterforskede derfor omstændighederne.

TV2 Nords reporter på stedet fortæller, at "rullemarie" var i gang på villavejen.

Et par af naboerne på vejen fortæller til TV2 Nords reporter, at det er en helt almindelig familie, der bor i huset, som tilsyneladende var mål for truslen.

Og naboparret finder det uhyggeligt, at der er nogen, der kan finde på at true på den måde.